Afgeleë eiland soek nuwe verpleegsterFair Isle (Foto: Facebook) Geharde verpleegsters op soek na ŉ unieke uitdaging kan nou op ŉ stil eiland gaan werk, waar dit nog nooit warmer as 20 °C was nie. Die Skotse eiland, Fair Isle, is op soek na ŉ entoesiastiese, dinamiese verpleegster. Saam met ongeveer 60 ander mense, 10 000 papegaaiduikers en 1 000 skape kan jy op hierdie eiland ŉ nuwe uitdaging aanpak. “Jy moet in staat wees om selfstandig te werk, ŉ hoë standaard van verpleging handhaaf en jou eie inisiatief gebruik om gesondheidsorg binne die konteks van hierdie afgeleë eiland toe te pas,” lui die advertensie. Hierdie afgeleë eiland het nie elektrisiteit in die aand nie en daar is net een winkel. Vliegtuie kan nie by die lughawe land as dit sneeu nie en soms kan daar vir weke nie met ŉ boot vanaf die eiland gevaar word nie, weens die onstuimige see. Elena Mera Long was nege jaar lank die verpleegster op hierdie eiland en moes ŉ veelvuldige rol speel: Sy het saam met die inwoners gebrei, was die musiekonderwyseres, het die orrelbegeleiding vir die kerk behartig en was die koordirigent. Sy trek nou Roemenië toe en die nuwe kandidaat het beslis groot skoene om te vul.